Omnibus presentes litteras inspecturis, magister Ph., curie Senon., officialis, in Domino salutem. Noverint universi quod Bochardus de Missiriaco, crucesignatus, Jerosolimam profecturus, concessit in jure, coram nobis, Perrote, uxori sue, et liberis suis, ad sustentandum ipsos et maritandum liberos supradictos, quicquid ipse habebat apud Corloon et Missiriacum, ita quod si, dante Domino, a peregrinacione redierit supradicta, rerum utetur fructibus quas mulier possidebit. Sed nec in illis rebus, de quibus maritati fuerint liberi supradicti, nec in earum fructibus idem B. aliquid poterit reclamare, neque alias quas dicta Perrota tenebit, vendere, pignori obligare, vel quolibet alio modo alienare. Et hoc fiduciavit se firmiter servaturum. Quod, autem, a partibus audivimus, ad peticionem earum, sine prejudicio alterius, sub sigillo Senon. curie testificavimus. Actum, anno Gracie Mº CCº septimo-decimo, mense januario.